C 205/34
DA
Den Europæiske Unions Tidende
20.5.2022
Torsdag den 11. november 2021
40. påpeger forbindelsen mellem kriminalitet i forbindelse med intellektuel ejendomsret og organiseret og grov international kriminalitet; glæder sig derfor over Rådets beslutning om at sætte krænkelser af intellektuel ejendomsret tilbage på listen over EU's kriminalitetsprioriteter inden for rammerne af den europæiske tværfaglige platform mod kriminalitetstrusler (EMPACT) for den kommende cyklus 2022-2025 og anmoder Rådet om at bevare dem på den pågældende liste og styrke det grænseoverskridende samarbejde mellem de nationale myndigheder, EUIPO, Europol, Den Europæiske Unions Agentur for Strafferetligt Samarbejde (Eurojust) og Det Europæiske Kontor for Bekæmpelse af Svig (OLAF);
41. glæder sig over, at Kommissionen har til hensigt at levere en EU-værktøjskasse til bekæmpelse af forfalskning med henblik på at forbedre samarbejdet blandt rettighedshaverne, offentlige myndigheder, retshåndhævelsesmyndigheder på nationalt plan og på EU-plan samt mellemmænd, gennem en yderligere afklaring af roller og ansvar, med det formål at lette effektiv deling af information og data mellem vigtige aktører, fremme brugen af nye værktøjer og tackle forfalsknings­ aktiviteter; opfordrer Kommissionen til at træffe konkrete foranstaltninger til overvågning af forsætlige krænkelser af IPR, herunder hvor krænkelsen anvendes i ond tro som en bevidst kommerciel strategi, og til kræve udvidet kontrol og samarbejde mellem toldmyndighederne ved grænserne som en del af bekæmpelsen af import af forfalskede varer; opfordrer Kommissionen til at overveje at skabe en lignende EU-værktøjskasse til bekæmpelse af andre krænkelser af IPR;
42. understreger, at skoleundervisning i IPR med hensyn til forfalskning og piratkopiering også på lang sigt vil være nødvendigt for at ændre forbrugernes villighed til at købe varer og serviceydelser, der overtræder IPR; opfordrer derfor medlemsstaterne til at samarbejde med EUIPO for at lancere oplysningskampagner, herunder på området for 3D-printning; minder om, at 3D-printteknologi kan give anledning til specifikke retlige problemer med hensyn til alle områder af IPR, som f.eks.
ophavsret, patenter, design, tredimensionelle varemærker og geografiske betegnelser;
43. opfordrer Kommissionen til fortsat at styrke beskyttelsen og håndhævelsen af IPR i tredjelande — herunder ved at forhøje finansieringen til målrettede tekniske EU-samarbejds- og kapacitetsopbygningsprogrammer — såsom de tre igangværende centrale samarbejdsprogrammer om IPR med Kina, Sydøstasien og Latinamerika og det fælles partnerskab med det afrikanske kontinent for at fremme bedre generering og forvaltning af intellektuel ejendomsret og ved at støtte ordninger for intellektuel ejendomsret, der styrker den lokale landbrugsudvikling; tilskynder i denne sammenhæng Kommissionen til på baggrund af EU's erfaring at bistå politiske beslutningstagere og håndhævelsesmyndigheder og forsyne dem med viden om og retningslinjer til at forbedre kapaciteten til at tackle krænkelser af IPR, til at fremme gennemførlige løsninger, der kan reducere omkostningerne betydeligt og forenkle procedurerne for at opnå, fastholde og håndhæve beskyttelsen af IPR, samt til at oplyse rettighedshaverne om det skiftende krænkelseslandskab og udbuddet af ulovlige kopivarer;
Nye udfordringer for den politiske beslutningsproces vedrørende intellektuel ejendom
44. fremhæver, at det er vigtigt at beskytte intellektuel ejendomsret i forbindelse med AI-teknologier, at dette bør overvejes behørigt, og at der er behov for klare kriterier for beskyttelse af opfindelser skabt ved hjælp af AI-teknologier, selv om de nuværende regler om beskyttelse af computerimplementerede opfindelser gennem patenter kan omfatte AI-teknologier; anmoder derfor Kommissionen om i samarbejde med EPO og EUIPO at skabe retssikkerhed på dette område og om at følge spørgsmålet nøje på internationalt plan i WIPO;
45. opfordrer medlemsstaterne til straks og på en måde, der afspejler den aftale, som medlovgiverne har indgået, at gennemføre bestemmelserne i direktivet om ophavsret med henblik på at forbedre den beskyttelse, direktivet yder, og til at tillade undtagelser såsom adgang til onlineuddannelse og digitaliseret kulturarv; opfordrer Kommissionen til at overvåge buy-out-kontrakter for at sikre et rimeligt vederlag til ophavsmænd baseret på ophavsret eller ophavsrettigheder; understreger, at den manglende harmonisering af regler for ejerskab til værker og ophavsret kan føre til divergerende nationale løsninger for AI-frembragte værker;
46. understreger, at der trods den høje grad af harmonisering af IPR i EU, stadig mangler en effektiv grænseoverskridende håndhævelse af disse rettigheder i EU;